SKRIFTLIG FORESPØRGSEL E-2691/02

af Bart Staes (Verts/ALE) til Rådet

(26. september 2002)

Om: Kandidatlandenes godkendelse af en europæisk adfærdskodeks for våbeneksport

I 1998 enedes EU's femten medlemsstater om en EU-adfærdskodeks for våbeneksport. Den 10. juli 2001 besvarede Rådet en forespørgsel fra EP-medlemmet Wuori (P-3693/00(1)) således:

Rådet finder, at man bør forvisse sig om, at de associerede lande overholder adfærdskodeksen, inden de tiltræder EU. I øvrigt har de alle allerede forpligtet sig til at gøre det. I forbindelse med de regelmæssige møder i trojkaen modtager de associerede lande detaljerede oplysninger om Rådets aktiviteter, herunder om iværksættelsen af kodeksen. Man vil imidlertid kunne overveje andre samarbejdsaktioner inden for eksportkontrol.

Når Rådet skriver, at man vil overveje, at de associerede lande overholder adfærdskodeksen, hvem tænkes der så på med dette man?

Kan Rådet et år efter svaret til min kollega Wuori give en evaluering af, i hvilken udstrækning kandidatlandene overholder adfærdskodeksen? Hvad går evalueringen i givet fald ud på? Hvorfor foreligger den i benægtende fald ikke? På hvilken måde har de associerede lande forpligtet sig til at overholde adfærdskodeksen: formelt eller uformelt? Dersom der ikke er tale om et formelt tilsagn, vil Rådet da nægte at optage det pågældende land i EU?

Hvad er det for aktiviteter, Rådet gennemfører i forbindelse med anvendelsen af adfærdskodeksen, og som de associerede lande tilsyneladende modtager detaljerede oplysninger om?

Det er Rådets opfattelse, at man imidlertid vil kunne overveje andre samarbejdsaktioner inden for eksportkontrol. Indebærer det, at de associerede lande ikke skal være omfattet af de samme regler som de nuværende medlemsstater? Anser Rådet det i benægtende fald ikke for mere hensigtsmæssigt at anvende en ensartet ordning inden for EU? Vil Rådet i så fald gå ind for den nuværende adfærdskodeks?

(1) EFT C 340 E af 4.12.2001, s. 6.

Svar

(18. februar 2003)

EU's adfærdskodeks for våbeneksport, som Rådet vedtog den 8. juni 1998, blev ikke vedtaget i form af en juridisk bindende akt, og den udgør heller ikke nogen international aftale, som medlemsstaterne skal undertegne eller ratificere. En række tredjelande, herunder alle kandidatlandene, har tilsluttet sig kodeksens principper, enten på tidspunktet for dens vedtagelse eller senere. Dette er sket i form af ensidige erklæringer. De er følgelig politisk bundet af kodeksens principper, men deltager ikke i den konsultationsmekanisme, der er indeholdt i kodeksens operative bestemmelser.

Umiddelbart efter vedtagelsen af kodeksen blev der indledt en dialog med de tredjelande, som havde tilsluttet sig kodeksens principper, især de associerede central- og østeuropæiske lande samt Cypern, Malta og Tyrkiet; dialogen blev udvidet i løbet af de første to år (dvs. tredje og fjerde år for kodeksens anvendelse). I løbet af disse to år blev der iværksat nye initiativer med sigte på at forbedre anvendelsen af kodeksen i disse lande, både lovgivningsmæssigt og med hensyn til den faktiske implementering fra de berørte aktørers side.

Endvidere er der blevet afholdt seminarer om våbeneksport med henblik på at fremme en bredere informationsudveksling mellem eksperter fra alle medlemsstater og kandidatlandene om praksis ifølge EU-adfærdskodeksen. Disse seminarer er blevet afholdt i Warszawa (i januar 2001), Nicosia (i juni 2001) og i Sofia (i marts 2002).

Under denne udvidede dialog har medlemsstaterne haft mulighed for at vurdere de betydelige fremskridt, som kandidatlandene har gjort med hensyn til at forbedre og gennemføre deres lovgivning om våbenkontrol i lyset af kodeksen.

Samtidig har man fortsat arbejdet på i højere grad at lade kandidatlandene deltage i konsultationsmekanismen, og man er nået til enighed om princippet om at inddrage kandidatlandene i meddelelser om afslag, samt om princippet om udveksling af sådan information på et samlet grundlag.

Kandidatlandene vil efter deres tiltrædelse af EU anvende kodeksens operative bestemmelser fuldt ud ligesom enhver anden medlemsstat.